Helena von Schoulz, Jesper ja Amos Fogelholm

Helena von Schoulz, kolmatta kertaa festivaalilla:

Ensimmäisen kerran kun olin täällä, olin että "wau, ajatella että tällaista on olemassa!" Tuli tunne, että tästä elämässä on kysymys. Että ihmiset ovat nosteessa elämästä (naturligt hög på livet), että maailma voi olla tällainen. Luulen, että ihmiset ottavat täältä valon ja rakkauden mukanaan. Ensimmäisen vuoden jälkeen avomieheni kommentoi, että festivaalien jälkeen ainakin jonkun aikaa halaan ihmisiä paljon kauemmin kuin tavallisesti. Talvella olen joskus muistellut, millaista festivaaleilla on, ja kyllä sen tunteen löytää sisältään.

Grafiikkaa: sininen viiva, oikealla siniset höyhenet

Kyltti jossa englanniksi teksti Clothing Optional eli suomeksi vaatetus vapaaehtoinen Natural High Healing Festivaalilla. Kuva: Yle / John Stark

Ensimmäisiä havaintojani on, että moni on panostanut kivaan festarilookiin. Asukokonaisuuksissa huoleton boheemius yhdistyy joogaamisen tai tanssimisen mahdollistavaan sporttisuuteen, korvissa keikkuu sulkakorviksia. Pinnallista tai ei, kiitän mielessäni päätöstäni hommata festareiden alla uudet nätit joogatrikoot.

Ei yllätä, että väkijoukossa näkyy myös rastoja ja haaremihousuja.

Listaan havaintojani:

Samaa kuin muilla festareilla: glittermeikkipiste (ekoa). Bajamajarivistöt.

Enemmän kuin muilla festareilla: paljain jaloin käveleviä ihmisiä. Lapsia.

Vähemmän kuin muilla festareilla: meikkiä. Aurinkolaseja.

Ei ollenkaan: humalaisia ihmisiä.

(Aluksi erehdyn luulemaan ihmisten käsissä näkyviä ruskeita lasipulloja oluiksi, mutta niiden sisältö paljastuu teejuoma kombuchaksi. Sunnuntai-iltapäivään mennessä kombuchat on myyty festivaalialueella loppuun.)

Humalaisten poissaoloa selittää se, että festivaali on täysin päihteetön.

Krapulassa festareilta kotiin palaaminen on so last season. ― Henna Länsipää

Kyltti jossa teksti Festival without substance use Kuva: Yle / John Stark

Turkoosi joogamatto on levitetty haastattelupaikaksi, mutta Henna Länsipää haluaa ennen aloittamista varmistaa vielä yhden asian.

– Eihän noi rumat johdot jää näkyviin?

Haastateltavamme kantaa huolta estetiikasta, ja se hänelle suotakoon. Henna Länsipää on festivaalin perustaja ja johtaja, ja nettisivuilla hänen tittelikseen mainitaan visionääri.

Natural High on Länsipään idea, ja suurien linjojen lisäksi hän on tarkka yksityiskohdista. Vaikka aika ei oikein riittäisikään, ohikulkiessa tulee oiottua mattojen hapsuja, hän päivittelee ja nauraa.

Vakuutamme, ettemme halua itsekään jatkojohtoja kuviin. Haastattelu pääsee alkamaan.

Näin alkuun kiinnostaa tietää lisää festivaalin englanninkielisestä nimestä. Mitä tarkoittaa high, ja healing?

– Se (high) on sellaista, että päästään vähän arjen yläpuolelle, vähän korkeampiin värähtelyihin, hän kuvailee.

– Ja ehkä mä kääntäisin sen healingin eheytymiseksi – suomeksi se on vähän oudompi sana.

Kansainvälisellä festivaalilla esiintyjien, vieraiden ja työntekijöiden joukossa on ihmisiä eri maista, joten englantia käytetään paljon.

Henna Länsipää on Natural High Healing Festivalin perustaja ja johtaja. Natural High Healing Festivalin johtaja Henna Länsipää hymyilee ja katsoo ohi kamerasta Kuva: Yle / John Stark

Rennosti pukeutunut Länsipää sulautuu festarikävijöiden joukkoon, asuna on trikoot ja toppi. Hän katsoo puhuessa suoraan silmiin ja nauraa, paljon: jotenkin sopii kuvaan, että hän on vetänyt aamulla naurujoogatunnin.

Länsipää on hyvinvointiyrittäjä, naurujoogaohjaaja ja -kouluttaja sekä tekee töitä ekokampaajana. Täällä hän on kuitenkin ennen kaikkea festaripomo. (Joskin pomoksi kutsuminen epähierarkisessa festivaaliorganisaatiossa kuulostaa koomiselta, hän kommentoi.) Siihen rooliin hän päätyi matkustettuaan ympäri maailmaa ja osallistuttuaan monenlaisiin tapahtumiin, jotka synnyttivät idean uudesta festivaalista ja “halun saattaa ihmiset yhteen Suomen kesässä”.

Suomesta puuttui festivaali, joka olisi täysin päihteetön ja jossa olennaista olisi rakkaus, välittäminen ja toisen ihmisen kohtaaminen sydämen tasolla, hän kertoo.

– Että päästään takaisin, lähemmäs itseä, sitä ydintä mitä me ollaan, sitä puhdasta valoa ja rakkautta… Länsipää puhkeaa nauramaan innostukselleen, mutta kohauttaa sitten olkapäitään:

– Oikeasti.

Siksi myös visuaalisuudella on Länsipäälle suuri merkitys.

– Kun me tullaan tilaan, jossa on kaikki paikallaan, niin silloin joku osa meistä rentoutuu, me voidaan olla niin kuin ‘aaah’. Ja siksi on tärkeää että meillä on erilaisia tiloja, puhtaan valkoista, vaaleanpunaista, ruskea tiipii...

Länsipäälle tuttuja tapahtumia ovat esimerkiksi Bali Spirit Festival ja Ruotsin Ängsbacka, mutta Uudenkaupungin festivaalille ei ollut hänen mukaansa yhtä tiettyä esikuvaa. Monilla festareilla vastaan on tullut “aika paljon” päihteitä.

Suomalainen päihdekulttuuri helpottaa päihteettömän festivaalin järjestämistä.